**Informasjon om søknad om anerkjennelse av farskap fastsatt i utlandet.**

**Før det søkes om anerkjennelse av farskap - vurder andre muligheter**

Før man søker om anerkjennelse av farskap fastsatt i utlandet, bør man vurdere om man har andre og bedre muligheter.

De mest vanlige er:

* Dersom en av partene er registrert med adresse i Norge, anbefaler vi at man isteden fyller ut NAV skjema 55.00-10 Erklæring om farskap.
* Dersom barnets foreldre var gift da barnet ble født, så anbefaler vi at det isteden søkes om anerkjennelse av ekteskapet. En slik søknad må rettes til Personregisteret.
* Dersom barnet er adoptert/stebarnsadoptert o.l. i utlandet, så må man isteden rette søknad om anerkjennelse av adopsjon til Bufetat

**Søknad om anerkjennelse av farskap fastsatt i utlandet.**

Dersom et farskap er fastsatt/endret/opphevet i utlandet, kan man søke om at avgjørelsen skal anerkjennes i Norge. Søknaden skal rettes til NAV Internasjonalt.

**Hva vurdere**

I vurderingen av om farskapsavgjørelsen kan anerkjennes, skal NAV Internasjonalt vektlegge både de prosessuelle reglene og de materielle vilkårene som er lagt til grunn for avgjørelsen. Det skal undersøkes hvilken fremgangsmåte som brukes for fastsettelse av farskapet, om den opplyste faren har hatt mulighet til å ivareta sine interesser i saken, hvilket bevismateriale avgjørelsen bygger på, og hvilke rettsvirkninger farskapet har i vedkommende stat.

**Hvilke dokumenter må vedleggs**

I forbindelse med søknad om anerkjennelse av farskap ber vi om følgende:

* Utfylt skjema for anerkjennelse av farskap, se vedlegg.

Dette er ikke noe offisielt NAV skjema og ikke påkrevd, men det gjør det enklere for NAV å vite hva det gjelder

* Søknaden/skjema må være underskrevet av søker, evt. noen med fullmakt
* Dokumentasjon på søker og barnets identitet, f.eks. pass eller gyldig identitetskort
* Barnets fødselsattest, utvidet versjon dersom slik finnes
* Dokumentasjon på hvordan farskapet ble fastsatt, f.eks. farskapserkjennelse, domsavgjørelse.

Dersom man ikke ønsker å sende inn originaldokumenter må kopier verifiseres, f.eks. av norsk ambassade eller konsulat.

Noen land har ikke full oversikt over alle ekteskap og farskap til barn. Det innebærer at en mann kan bli registrert som barnets far etter en farskapserkjennelse, selv om barnets mor er gift med en annen mann. Dersom dette er mulig, må barnets mor også sende inn dokumentasjon på at hun ikke var gift når barnet ble født.

**Hva innebærer det at farskapet blir anerkjent**

Når en utenlandsk farskapsavgjørelse er anerkjent etter reglene i barneloven § 85 andre ledd, skal den legges til grunn i alle sammenhenger hvor farskap er av betydning, f.eks. foreldreansvar, barnets navn, samværsrett, barnebidrag, arv.

Også i andre tilfeller er det en del av grunnlaget som vurderes, f.eks. ved søknad om norsk personnummer, statsborgerskap.

**Informasjon til Personregisteret**

Det sendes kopi av alle vedtak om anerkjennelse av farskap fastsatt i utlandet til Personregisteret.

**Informasjon**

Dersom man trenger tilpasset informasjon om aktuelle land og saker, vennligst ta kontakt med NAV Internasjonalt.

Mvh

NAV Internasjonalt